આજે દુનિયાભરના સૌથી વધારે ખતરનાક વ્યવસાયોમાં એક છે પત્રકારનું કામ. લોકો પોતાના સ્વાર્થ સાધવા માટે ઉચ્ચ હોદ્દાનો, સત્તાનો, નાણાંનો દુરુપયોગ કરે છે. ‘ગોડમેન’ તરીકે કહેવાતા ગુરુઓ ધર્મને નામે લોકોની શ્રદ્ધા અને ભક્તિનો ગેરલાભ લે, મોક્ષ કે મુક્તિને નામે ખોટાં કરતૂતો આચરે, ત્યારે નિડર પત્રકારે ખોટી બાબતોને જાહેર હિત ખાતર પ્રકાશમાં લાવી લોકોને ચેતવવાનું હોય છે. પત્રકારને પણ પોતાને સ્વાર્થ સાધવા માટે પત્રકાર તરીકેની શક્તિનો દુરુપયોગ કરવા સામે સાવધાન રહેવાની પણ જરૂર હોય છે. વિકટ કે લોભામણી પરિસ્થિતિમાં પોતાની જાતને વફાદાર રહીને નિડરતાથી સત્ય બાબતોને જ પ્રકાશમાં લાવવાને પત્રકારનો પડકાર છે.